UPCOMING CAREER DIRECT CONSULTANT TRAINING
nuusbrief: desember 2013
Beste vriend, lees gerus ons nuusbrief vir Desember 2013!
Dit is alweer Desember, die einde van 2013, en nog `n jaar wat verbygesnel het!
Dit voel of dit sommer nou die dag Kersfees was, maar as `n mens die jaar in oënskou neem kom jy vinnig agter dit was `n baie besige jaar met baie uitdagings. Maar ons is baie dankbaar ook vir vele oorwinnings! Wat ons verseker vir mekaar kan sê is dat die Here in beheer is. Die feite is dat daar storms was, maar die waarheid is dat Jesus in die boot is en hy laat die storms bedaar! Hy het elkeen van ons veilig in Sy hande en Hy is baie bewus van elkeen van ons, die Woord sê ons name is in Sy handpalms gegraveer.
By Crown was ons geseën deur die Here wat vir ons guns gegee het by individue, gemeentes en besighede. Dit het ons in staat gestel om die materiaal oor Rentmeesterskap wat die Here aan ons toevertrou het, te kon uitkry en sodoende positief in mense se lewens kon insaai! Ons het deur die loop van die jaar vele getuienisse ontvang van mense se lewens wat radikaal aangeraak is deur die besef dat ALLES aan God behoort en ons aangestel is om dit wat in ons besit geplaas is, namens Hom te bestuur.
Dit is altyd lekker om aan die einde van `n jaar dankie te kan sê. Baie dankie aan almal wat ons ook hierdie jaar getrou bygestaan het as fasiliteerders en kleingroepleiers met die Bybelse Finansiële Kleingroep studiemateriaal en ook die Career Direct konsultante wat op `n baie direkte basis inspraak gemaak het in mense se lewens. Die Here eer die tyd en aandag wat u aan mense gegee het. Baie dankie ook aan ons donateurs en mense wat dit finansieël vir ons moontlik gemaak het om Bybelse Rentmeesterskap materiaal landswyd te kon versprei en om Suid-Afrikaners te kon bedien. Dankie ook aan die mense wat getrou vir ons bid, u het elkeen deel aan hierdie bediening!
Mag u in hierdie Kerstyd werklik God se vrede en vreugde ervaar. Ons Koning het dienskneg geword as die Lam, maar weet verseker Hy kom terug om te heers en regeer as die Leeu van Juda. So is ons gebed dat die Here ons almal sal toerus om as ware Rentmeesters `n verskil te kan maak in 2014!
Maak asseblief seker dat u vroegtydig u materiaal bestel vir die Bybelse Finansiële Kleingoepstudies in 2014. Ons herinner ook almal wat die Career Direct Konsultante opleiding die 5de tot die 7de Februarie in Durbanville wil bywoon, om vroegtydig te registreer.
Kliek hier om meer uit te vind oor die opleiding en/of om te registreer daarvoor.
Ons het die Afrikaanse "ABC van Hoe om Geld op God se Manier te Hanteer", die Bybel gebasseerde leerplan vir kinders van 5 – 7 jaar, verwerk in `n nuwe pragtige kreatiewe werkboek!
Ons het daarmee saam ook die storie bekendgestel op `n hoë kwaliteit audio CD sodat die karakters lewendig raak en die kinders saam die tog deur die 12 hoofstukke mee maak en hulle spontaan en op `n praktiese manier die goddelike beginsels rondom hantering van finansies kan leer. Die spaarbussie begroting stelsel kan as `n pakket saam gebruik word.
Kliek hier om meer oor hierdie pakket uit te vind wat dalk die ideale kersgeskenk kan wees vir u kinders!
Die Crown kantoor sal gesluit wees vanaf die 17de Desember tot die 7de Januarie.
U kan deur die loop van die vakansie met Adriaan Louw kontak maak by adriaan@crown.org.za of 083 336 7365.